Meer as 200 oor Paasnaweek op paaie dood | Netwerk24
Meer as 200 oor Paasnaweek op paaie dood
Deur Brümilda Swartbooi 08 April 2021 12:55
Altesaam 235 mense is oor die Paasnaweek op die land se paaie dood.
Fikile Mbalula, minister van vervoer, het die statistieke Donderdag op 'n media-inligtingsessie by die Grasmere-tolplaza op die N1-hoofweg in Johannesburg bekend gemaak.
Volgens Mbalula was daar van verlede Donderdag tot Maandag 189 ongelukke.
KwaZulu-Natal het die meeste sterftes (54) en ongelukke (42) aangeteken. Gauteng volg met 36 sterftes en 30 ongelukke. Daarna Limpopo met 34 sterftes en 27 ongelukke.
In die Wes-Kaap is 26 mense dood, in die Oos-Kaap 27, in Noordwes 20, in Mpumalanga 18, in die Vrystaat 13 en in die Noord-Kaap sewe.
Die N3 het die hoogste verkeersvolumes aangeteken, met 151 143 voertuie wat deur tolhekke op dié hoofweg gery het.
Die wrak van 'n voertuig waarin die bestuurder Maandag op die N7 tussen Vanrhynsdorp en Klawer verongeluk het. Foto: Verskaf